Document ID: 32005D0753

ODLOČBA KOMISIJE
z dne 24. oktobra 2005
o spremembi Priloge II k Odločbi Sveta 79/542/EGS glede uvoza svežega mesa iz Brazilije
(notificirano pod dokumentarno številko K(2005) 4168)
(Besedilo velja za EGP)
(2005/753/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti člena 8(1) in (4) Direktive,
ob upoštevanju naslednjega:
(1)
Del 1 Priloge II k Odločbi Sveta 79/542/EGS z dne 21. decembra 1979 o seznamu tretjih držav ali delov tretjih držav in o pogojih za zdravstveno varstvo živali in javnozdravstveno varstvo ter izdajanje veterinarskih spričeval za uvoz nekaterih vrst živih živali in njihovega svežega mesa v Skupnost (2) določa seznam tretjih držav in delov tretjih držav, iz katerih države članice lahko uvažajo nekatere vrste živih živali in njihovo sveže meso.
(2)
V skladu z navedeno odločbo se iz dela ozemlja Brazilije v času izvajanja cepljenja proti slinavki in parkljevki lahko uvaža izkoščeno in zorjeno goveje meso v Skupnost.
(3)
Vendar so brazilski veterinarski organi 10. oktobra 2005 potrdili izbruh slinavke in parkljevke v Braziliji v zvezni državi Mato Grosso do Sul blizu meje zvezne države Parana, o tem pa je poročala tudi Svetovna organizacija za zdravstveno varstvo živali. Poleg tega med tema zveznima državama in zvezno državo Sao Paulo obstajajo številni premiki živali in epidemiološke povezave. Ker podrobni podatki, ki bi omogočili natančnejšo opredelitev prizadetega območja, niso na voljo ter da bi zagotovili visok zdravstven status v Skupnosti v zvezi s slinavko in parkljevko, je treba uvoze govejega mesa iz teh zveznih držav začasno ustaviti.
(4)
Brazilski veterinarski organi so bili prvič obveščeni 30. septembra 2005. Pošiljke iz teh treh zveznih držav z veterinarskim spričevalom za uvoz izkoščenega in zorjenega mesa goveda, ki je bilo zaklano na ta datum ali po njem, je zato treba začasno ustaviti.
(5)
Del 1 Priloge II k Odločbi 79/542/EGS je zato treba ustrezno spremeniti.
(6)
Ta odločba bo ponovno preučena glede na podatke, pridobljene od Brazilije.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Del 1 Priloge II k Odločbi 79/542/EGS se nadomesti z besedilom Priloge k tej odločbi.
Člen 2
Ta odločba je naslovljena na države članice.
V Bruslju, 24. oktobra 2005

Labels: 17
0
3
6
18